ከዚህ ሌላ፤ በ1993 ዓ.ም በኢህአዴግ አመራሮች (በተለይም በህወሓት ከፍተኛ አመራሮች) ውስጥ የከረረ የአቋም ልዩነትና አንጃ በተፈጠረ ጊዜ፤ አመራሮቹ የመከላከያ ኃይሉን ወደ ፖለቲካዊ ሽኩቻ ለመሳብ አለመሞከራቸው፤ ከሁሉም በላይ ሠራዊቱ ህገ መንግስታዊ ኃላፊነቱን አውቆ፣ ተረድቶና አክብሮ ዳር መቆሙ፤ ባለፉት ዓመታት የተፈጠረውን አለመረጋጋት ሰበብ አድርጎ ወደ ፖለቲካ ትግሉ ሜዳ ለመግባት አለመቃጣቱ፤ እንዲሁም በጠ/ሚ መለስ ዜናዊ ህልፈተ ህይወት ማግስት ሰላማዊ የሥልጣን መተካካት ተደርጎ ሥርዓቱ ሳይንገጫገጭ መጓዝ መቻሉ፤ በዳዴም ሆነ በእርምጃ የስርዓቱን እየተጠናከረ መሄድ እና ተቋማዊ መሠረት መያዝ ፍንጭ ተደርጎ ሊወሰድ ይችላል፡፡ እነዚህን ነገሮችን የማነሳው ለዕድገት ጉዞ ለእንዲህ ያሉ ትናንሽ ስኬቶችን ዕውቅና መስጠት አስፈላጊ መሆንኑ ስለማምን እና እንደ ህብረተሰብ ያለብን ጠቅልሎ ከመጣል እና ጠቅልሎ ከማንሳት ዓመል ችግር ሊያወጣን ይችላል ከሚል እምነት ነው፡፡ አሁን ያለንን ሰፊ የለውጥ ዕድል በማስተዋል መጠቀም ይኖርብናል፡፡
